Päijänteen vedenkorkeus on nooussut hieman ajankohdan mediaanitason yläpuolelle. Juoksutusta Kalkkisesta pienennettiin viime viikolla tilapäisesti, jotta Kymijokeen saadaan muoodostumaan hyyteeltä suojaavia jääkansia. Jää ja hyyde nostivatkin Kymijoen vedenpintaa viime viikolla monin paikoin, vaikka joen virtaama pieneni Päijänteen juoksutuksen vähentämisen seurauksena. Tällä viikolla juoksutusta on taas hieman kasvatettu. Keskiennusteen mukaan Päijänteen pinta nousee helmikuun puoliväliin mennessä vielä noin 10 cm.
Vesistöalueen pohjoisosan suurista järvistä Keitele ja Konnevesi ovat 10-15 cm ja Pielavesi-Nilakka runsaat 20 cm ajankohdan mediaanitasoa ylempänä. Lähiviikkoina vedenkorkeudet ennusteen mukaan laskevat hitaasti, kuten tavallisesti tähän aikaan vuodesta.
Puulan ja useimpien muiden Mäntyharjun reitin järvien pinnankorkeudet ovat vuodenaikaan nähden varsin tavanomaisia eikä suuria muutoksia ole odotettavissa. Kyyveden pinta on noin 20 cm ajankohdan keskimääräistä tasoa ylempänä.
Jokien vedenkorkeushavainnoista määritetyt virtaamahavainnot voivat olla talvella ja keväällä jään padottavan vaikutuksen takia liian suuria. Havainnot korjataan yleensä noin 1 kuukauden viiveellä. Laskettu virtaama on lähempänä todellista arvoa. Voimalaitosten ja järvien luusuoiden virtaamahavainnot ovat luotettavia, niissä ei yleensä esiinny jään padottavaa vaikutusta.